DA Den Europæiske Unions Tidende CE 84/403

(2004/C 84 E/0469)

SKRIFTLIG FORESPØRGSEL P-0455/04

af José Ribeiro e Castro (UEN) til Kommissionen

(10. februar 2004)

Om: Ulovligt fiskeri ud for Azorerne og Madeira

Ifølge medierne skal de spanske myndigheder have taget forskud på den nye forordning (1954/2003 (1)), hvormed der gennemføres en liberalisering af den eksklusive økonomiske zone (EEZ) ud for Azorerne og Madeira, ved allerede at have udstedt fiskeritilladelser gældende for disse farvande til mindst én spansk fiskeskipper, hvad der er en klar overtrædelse af gældende bestemmelserne.

Ifølge de samme kilder er dette spanske skridt en direkte overtrædelse af Portugals suverænitet, eftersom liberaliseringen først skal gennemføres pr. 1. august (artikel 15 i forordning 1954/2003), når den nugældende forordning udløber.

Den portugisiske radiostation TSF har fået adgang til et dokument fra det spanske landbrugs- og fiskeriministerium, som har udstedt tilladelse til en fiskeskipper til fiskeri af sværdfisk og lignende arter i farvandet ud for Azorerne og Madeira med undtagelse af området mellem de to øgrupper og 100 sømilegrænsen.

Eksistensen af disse dokumenter skal tilfældigt være blevet konstateret den 16. januar.

Myndighederne på Azorerne, som i januar via satellit sporede seksten spanske fartøjer i øgruppens farvand, orienterede det portugisiske forsvarsministerium om opdagelsen af dokumentet og anmodede om bedre midler i form af fly og skibe til gennemførelse af kontrol.

De portugisiske myndigheder har via statssekretæren for fiskeri anmodet Kommissionen om en udtalelse om de spanske tilladelser til fiskeri i farvandet ud for Azorerne og Madeira.

Dersom det bekræftes, at Spanien ulovligt har taget forskud på den nye ordning, vil de værste anelser med hensyn til liberaliseringen af fiskeriet i disse farvande blive bekræftet, og offentligheden i Portugal vil få fornyet grund til bekymring.

Kommissionen bedes derfor svare på følgende:

— har den kendskab til disse forhold og de spanske myndigheders adfærd?

— hvordan ser den på denne sag og især på de spanske myndigheders adfærd?

— hvilke initiativer har den taget i forbindelse med denne situation?

— mener den, at den spanske stat bør yde Portugal erstatning?

Svar afgivet på Kommissionens vegne af Franz Fischler

(11. marts 2004)

Kommissionen er bekendt med den tilstedeværelse af spanske fiskerfartøjer i Azorernes farvande, som det ærede medlem omtaler. Der synes imidlertid i en vis grad at være tale om en misforståelse, hvad angår anvendelsen af Rådets forordning (EF) nr. 1954/2003 af 4. november 2003 om forvaltning af fiskeriindsatsen for så vidt angår visse fiskerizoner og visse fiskeressourcer i EF, om ændring af forordning (EØF) nr. 2847/93 og om ophævelse af forordning (EF) nr. 685/95 og (EF) nr. 2027/95. Vilkårene for fiskeri i farvande op til 100 sømil fra Azorernes, Madeiras og De Kanariske Øers basislinjer er fastsat i artikel 5 i ovennævnte forordning, som trådte i kraft på syvendedagen efter offentliggørelsen i Den Europæiske Unions Tidende (jf. artikel 16), dvs. den 14. november 2003. De særlige vilkår for fiskeri i farvandene ud for Azorerne og Madeira anvendes derfor fra denne dato. Det påhviler de nationale myndigheder at kontrollere, at bestemmelserne overholdes.

Kommissionen er desuden i stadig kontakt med de berørte medlemsstater for at sikre, at anvendelsen af de nye bestemmelser forløber så problemfrit som muligt.

(1) EUT L 289 af 7.11.2003, s. 1.